《寄岘山愿公三首》
唐代·齐己

形影更谁亲，应怀漆道人。片言酬凿齿，半偈伏姚秦。

榛莽池经烧，蒿莱寺过春。心期重西去，一共吊遗尘。

相思恨相远，至理那时何。道笑忘言甚，诗嫌背俗多。

青苔闲阁闭，白日断人过。独上西楼望，荆门千万坡。

彼此无消息，所思江汉遥。转闻多患难，甚说远相招。

老至何悲叹，生知便寂寥。终期踏松影，携手虎溪桥。

作者简介：齐己（863年—937年）出家前俗名胡德生，晚年自号衡岳沙门，湖南长沙宁乡县祖塔乡人，唐朝晚期著名诗僧。